**KLAIPĖDOS MIESTO SAVIVALDYBĖS TARYBA**

**SVEIKATOS IR SOCIALINIŲ REIKALŲ KOMITETAS**

**POSĖDŽIO PROTOKOLAS**

2023-03-16 Nr. TAR-22

Posėdžio data – 2023 m. kovo 14 d.

Pradžia – 13.00 val. (nuotoliniu būdu).

Posėdžio pirmininkas – Kazys Bagdonas.

Posėdžio sekretorė – Lietutė Demidova.

Posėdyje dalyvauja komiteto nariai: Antanas Kontautas, Vaida Raugelė, Jurij Šeršniov, Artūras Razbadauskas. Nedalyvauja Alina Velykienė, Arvydas Cesiulis.

Posėdyje dalyvauja: Socialinio būsto skyriaus vedėja L. Murauskienė, Finansų skyriaus vedėja K. Petraitienė, Sveikatos apsaugos skyriaus vedėja R. Perminienė, Turto valdymo skyriaus vedėjas E. Simokaitis, Personalo skyriaus vedėja I. Gelžinytė, Tarybos ir mero sekretorius M. Vitkus, Tarybos ir mero sekretoriato vyresn. patarėja A. Digrienė, Jaunimo ir bendruomenės reikalų koordinavimo grupės vyr. specialistė A. Kovalenkaitė, Teisės skyriaus vedėjas A. Kačalinas.

DARBOTVARKĖ (už- 5):

1. Dėl atleidimo nuo socialinio būsto nuomos mokesčio mokėjimo. Pranešėja L. Murauskienė.

2. Dėl atleidimo nuo socialinio būsto nuomos mokesčio mokėjimo. Pranešėja L. Murauskienė.

3. Dėl savivaldybės būsto nuomos sąlygų pakeitimo. Pranešėja L. Murauskienė.

4. Dėl Klaipėdos miesto savivaldybės tarybos 2022 m. sausio 20 d. sprendimo Nr. T2-16 „Dėl Klaipėdos miesto savivaldybės jaunimo vasaros užimtumo ir integracijos į darbo rinką programos įgyvendinimo tvarkos aprašo patvirtinimo“ pakeitimo. Pranešėja A. Kovalenkaitė.

5. Dėl Klaipėdos miesto savivaldybės turto investavimo, didinant viešosios įstaigos Klaipėdos psichikos sveikatos centro dalininko kapitalą. Pranešėjas E. Simokaitis.

6. Dėl Klaipėdos miesto savivaldybės turto investavimo, didinant viešosios įstaigos Klaipėdos vaikų ligoninės dalininko kapitalą. Pranešėjas E. Simokaitis.

7. Dėl Klaipėdos miesto savivaldybės visuomenės sveikatos rėmimo specialiosios programos priemonių vykdymo 2022 metų ataskaitos patvirtinimo. Pranešėja R. Perminienė.

8. Dėl Klaipėdos miesto savivaldybės tarybos 2023 m. sausio 26 d. sprendimo Nr. T2-1 „Dėl Klaipėdos miesto savivaldybės 2023 metų biudžeto patvirtinimo“ pakeitimo. Pranešėja K. Petraitienė.

9. Dėl Klaipėdos miesto savivaldybės administracijos struktūros patvirtinimo ir didžiausio leistino valstybės tarnautojų ir darbuotojų, dirbančių pagal darbo sutartis, pareigybių skaičiaus Klaipėdos miesto savivaldybės administracijoje nustatymo. Pranešėja I. Gelžinytė-Litinskienė.

10. Dėl Klaipėdos miesto savivaldybės tarybos veiklos reglamento patvirtinimo. Pranešėjai M. Vitkus, A. Digrienė.

1. SVARSTYTA. Atleidimas nuo socialinio būsto nuomos mokesčio mokėjimo.

Pranešėja – L. Murauskienė. Siūlo nuo 2023 m. kovo 1 d. iki 2023 m. gruodžio 31 d. atleisti nuo savivaldybės socialinio būsto nuomos mokesčio mokėjimo būsto nuomininkus Z. R., R. K., G. R., J. J., S. A., N. K.

NUTARTA. Pritarti sprendimo projektui.

BALSUOTA: už – 5 (K. Bagdonas, A. Kontautas, V. Raugelė, J. Šeršniov, A. Razbadauskas), prieš – 0, susilaiko – 0.

2. SVARSTYTA. Atleidimas nuo socialinio būsto nuomos mokesčio mokėjimo.

Pranešėja – L. Murauskienė. Siūlo nuo 2023 m. balandžio 1 d. iki 2023 m. gruodžio 31 d. atleisti nuo savivaldybės socialinio būsto nuomos mokesčio mokėjimo būsto nuomininkę V. V.

NUTARTA. Pritarti sprendimo projektui.

BALSUOTA: už – 5 (K. Bagdonas, A. Kontautas, V. Raugelė, J. Šeršniov, A. Razbadauskas), prieš – 0, susilaiko – 0.

3. SVARSTYTA. Savivaldybės būsto nuomos sąlygų pakeitimas.

Pranešėja – L. Murauskienė. Siūlo patenkinti savivaldybės būstų Brožynų g. 7-(duomenys neskelbtini), Baltijos pr. 7-(duomenys neskelbtini), Kauno g. 39A-(duomenys neskelbtini), Varpų g. 29-(duomenys neskelbtini), Klaipėda, nuomininkų R. L., R. V., B. G. ir M. B. prašymus pakeisti nuomos sąlygas ir nuomoti jiems būstą socialinio būsto sąlygomis. Teisę į būsto nuomos sąlygų pakeitimą nuomininkai pagrindė pateikta Metine gyventojo (šeimos) turto deklaracija už praėjusius kalendorinius 2022 metus.

NUTARTA. Pritarti sprendimo projektui.

BALSUOTA: už – 5 (K. Bagdonas, A. Kontautas, V. Raugelė, J. Šeršniov, A. Razbadauskas), prieš – 0, susilaiko – 0.

4. SVARSTYTA. Klaipėdos miesto savivaldybės tarybos 2022 m. sausio 20 d. sprendimo Nr. T2-16 „Dėl Klaipėdos miesto savivaldybės jaunimo vasaros užimtumo ir integracijos į darbo rinką programos įgyvendinimo tvarkos aprašo patvirtinimo“ pakeitimas.

Pranešėja – A. Kovalenkaitė. Teigia, kad sprendimo projekto tikslas - pakeisti Klaipėdos miesto savivaldybės jaunimo vasaros užimtumo ir integracijos į darbo rinką programos įgyvendinimo tvarkos aprašą (toliau – Aprašas). Jaunimo vasaros užimtumo ir integracijos į darbo rinką programa (toliau – Programa) buvo pradėta įgyvendinti 2022 m. Šioje programoje buvo subsidijuoti 13 darbdavių, kurie įdarbino 34 jaunuolius. Įgyvendinant programą buvo susidurta su tam tikrais iššūkiais, tokiais kaip darbdavių atsisakymas įdarbinti jaunesnius negu 18 m. jaunuolius, didelė įdarbintų jaunuolių kaita, darbdavių nesusipažinimas su Aprašo taisyklėmis, terminų nesilaikymas. Taip pat susidurta su įdarbinamų jaunuolių gyvenamosios vietos deklaravimo problema. Darbdaviai buvo pasiūlę įdarbinti kelis jaunuolius, besimokančius Klaipėdos miesto ugdymo įstaigose, tačiau šių jaunuolių deklaruota gyvenamoji vieta buvo Klaipėdos rajone. Šie jaunuoliai prarado teisę būti įdarbinti, kadangi negavę subsidijos darbdaviai atsisakė juos įdarbinti. Susidurta ir su dokumentų pateikimo problema. Darbdaviai išreiškė nepasitenkinimą dėl paraiškų pateikimo, kuriose turėjo būti nurodytos įdarbinamų jaunuolių pavardės, bei pasitaikė tokių atvejų, kada po paraiškos pateikimo kai kurie jaunuoliai atsisakė dirbti ir reikėjo ieškoti naujų, jaunuoliams nebuvo aišku, kur reikia ieškoti darbo, kokie darbdaviai įdarbina nepilnamečius.

A. Kovalenkaitė trumpai informuoja apie pokyčius Apraše.

V. Raugelė teigia, kad (Jaunimo vasaros užimtumo ir integracijos į darbo rinką) programa labai gera. Mano, kad labiau reikia skirti dėmesio programos viešinimui, jos tobulinimui, bendravimui su darbdaviais.

K. Bagdonas teigia, kad programa galėtų būti taikoma ne tik vasaros laiku norintiems dirbti jaunuoliams. Pritaria sprendimo projektui.

NUTARTA. Pritarti sprendimo projektui.

BALSUOTA: už – 5 (K. Bagdonas, A. Kontautas, V. Raugelė, J. Šeršniov, A. Razbadauskas), prieš – 0, susilaiko – 0.

5. SVARSTYTA. Klaipėdos miesto savivaldybės turto investavimas, didinant viešosios įstaigos Klaipėdos psichikos sveikatos centro dalininko kapitalą.

Pranešėjas – E. Simokaitis. Siūlo perduoti Klaipėdos miesto savivaldybei nuosavybės teise priklausantį finansinį turtą – 100 000,00 Eur, savivaldybės, kaip dalininkės (savininkės), įnašą viešajai įstaigai Klaipėdos psichikos sveikatos centrui, didinant šios Įstaigos dalininko kapitalą transporto priemonei įsigyti.

NUTARTA. Pritarti sprendimo projektui.

BALSUOTA: už – 5 (K. Bagdonas, A. Kontautas, V. Raugelė, J. Šeršniov, A. Razbadauskas), prieš – 0, susilaiko – 0.

6. SVARSTYTA. Klaipėdos miesto savivaldybės turto investavimas, didinant viešosios įstaigos Klaipėdos vaikų ligoninės dalininko kapitalą.

Pranešėjas – E. Simokaitis. Siūlo perduoti Klaipėdos miesto savivaldybei nuosavybės teise priklausantį finansinį turtą – 100 000,00 Eur, savivaldybės, kaip dalininkės (savininkės), įnašą viešajai įstaigai Klaipėdos vaikų ligoninei, didinant šios Įstaigos dalininko kapitalą (pastato (K. Donelaičio g. 7) šlaitinio stogo konstrukcijų kapitaliniam remontui atlikti).

V. Raugelė siūlo pritarti sprendimo projektui bendru sutarimu.

NUTARTA. Pritarti sprendimo projektui.

BALSUOTA: už – 5 (K. Bagdonas, A. Kontautas, V. Raugelė, J. Šeršniov, A. Razbadauskas), prieš – 0, susilaiko – 0.

7. SVARSTYTA. Klaipėdos miesto savivaldybės visuomenės sveikatos rėmimo specialiosios programos priemonių vykdymo 2022 metų ataskaitos patvirtinimas.

Pranešėja – R. Perminienė. Pažymi, kad parengto Klaipėdos miesto savivaldybės tarybos sprendimo projekto tikslas – patvirtinti Klaipėdos miesto savivaldybės visuomenės sveikatos rėmimo specialiosios programos priemonių vykdymo 2022 metų ataskaitą. Visuomenės sveikatos rėmimo specialiojoje programoje patvirtintos priemonės remia visuomenės sveikatos priežiūrą, mažinančią gyventojų sergamumą, mirštamumą, suteikia bendruomenei daugiau žinių apie sveiką gyvenimo būdą ir ligų prevenciją. R. Perminienė trumpai pristato priemones ir atsako į klausimus.

V. Raugelė sako, kad susilaikys nuo pritarimo sprendimo projektui.

NUTARTA. Pritarti sprendimo projektui.

BALSUOTA: už – 4 (K. Bagdonas, A. Kontautas, J. Šeršniov, A. Razbadauskas), prieš – 0, susilaiko – 1 (V. Raugelė).

8. SVARSTYTA. Klaipėdos miesto savivaldybės tarybos 2023 m. sausio 26 d. sprendimo Nr. T2-1 „Dėl Klaipėdos miesto savivaldybės 2023 metų biudžeto patvirtinimo“ pakeitimas.

Pranešėja – K. Petraitienė. Siūlo keisti Klaipėdos miesto savivaldybės tarybos 2023 m. sausio 26 d. sprendimą Nr. T2-1 „Dėl Klaipėdos miesto savivaldybės 2023 metų biudžeto patvirtinimo“, siekiant padidinti biudžetą dėl dotacijų skyrimo Savivaldybei, taip pat patikslinti biudžeto pajamas ir asignavimus iš pajamų įmokų likučių, vietinių rinkliavų likučių ir ES finansinės paramos ir bendrojo finansavimo lėšų ir jų likučių.

K. Petraitienė pažymi, kad priėmus šį sprendimą, Savivaldybės administracijai bus skirti asignavimai programų priemonėms vykdyti iš dotacijų bei apyvartinių lėšų 2023 m. sausio 1 d. likučių. Taip pat patikslinti asignavimai iš savivaldybės biudžeto lėšų likučių kreditiniams įsiskolinimams dengti.

NUTARTA. Pritarti sprendimo projektui.

BALSUOTA: už – 5 (K. Bagdonas, A. Kontautas, V. Raugelė, J. Šeršniov, A. Razbadauskas), prieš – 0, susilaiko – 0.

9. SVARSTYTA. Klaipėdos miesto savivaldybės administracijos struktūros patvirtinimo ir didžiausio leistino valstybės tarnautojų ir darbuotojų, dirbančių pagal darbo sutartis, pareigybių skaičiaus Klaipėdos miesto savivaldybės administracijoje nustatymas.

Pranešėja – I. Gelžinytė-Litinskienė. Primena, kad Klaipėdos miesto savivaldybės taryba 2019 m. lapkričio 28 d. patvirtino Klaipėdos miesto savivaldybės tarybos struktūrą, 2022 m. birželio 22 d. nustatė didžiausią leistiną valstybės tarnautojų ir darbuotojų, dirbančių pagal darbo sutartis, pareigybių skaičių Klaipėdos miesto savivaldybės administracijoje.

I. Gelžinytė-Litinskienė teigia, kad atsižvelgiant į Lietuvos Respublikos vietos savivaldos įstatymo pakeitimo įstatymo nuostatas, siūloma patvirtinti naują Klaipėdos miesto savivaldybės administracijos struktūrą ir nustatyti naują didžiausią leistiną valstybės tarnautojų ir darbuotojų, dirbančių pagal darbo sutartis, pareigybių skaičių, įsigaliojančius nuo naujai išrinktos Klaipedos miesto savivaldybės tarybos pirmojo posėdžio. Siūlomi pakeitimai: panaikinamos dvi Savivaldybės administracijos direktoriaus pavaduotojų, politinio (asmeninio) pasitikėjimo valstybės tarnautojų, pareigybės ir įsteigiamos dvi Savivaldybės administracijos direktoriaus pavaduotojų, karjeros valstybės tarnautojų pareigybės, įsteigtas Tarybos sekretoriato skyrius ir patvirtintas didžiausias valstybės tarnautojų ir darbuotojų, dirbančių pagal darbo sutartis, pareigybių skaičius.

K. Bagdonas bijo, kad ateityje gali būti problemų atleidžiant valstybės tarnautojus, o Savivaldybė susidurs su teisiniais sunkumais, todėl susilaikys nuo pritarimo sprendimo projektui.

BALSUOTA: už – 1 (A. Razbadauskas), prieš – 1 (J. Šeršniov), susilaiko – 2 (K. Bagdonas, A. Kontautas).

NUTARTA. Nepritarti sprendimo projektui.

10. SVARSTYTA. Klaipėdos miesto savivaldybės tarybos veiklos reglamento patvirtinimas.

Pranešėjas – M. Vitkus. Teigia, kad Klaipėdos miesto savivaldybės tarybos veiklos reglamento nauja redakcija parengta atsižvelgiant į pasikeitusias Vietos savivaldos įstatymo nuostatas. Primena, kad buvo gauti tarybos narės E. Mantulovės siūlymai. Siūlymai buvo įvertinti.

Pranešėja – A. Digrienė. Pažymi esminius pakeitimus - meras priskiriamas vykdomosios valdžios institucijai (iki šiol buvo priskirtas atstovaujamai institucijai), todėl atitinkamai keičiasi šių institucijų tarpusavio sąveika. Atsižvelgiant į tai, sąveika įtakoja ir mero komandos narių paskyrimo pakeitimus – savivaldybės administracijos direktoriai, vicemerai skiriami ne tarybos, o mero sprendimu. Prieš skiriant vicemerus meras turi kreiptis į tarybą dėl pritarimo kandidatūroms. Keičiasi ir tarybos struktūrinių padalinių sudarymo tvarka – komitetų (išskyrus Kontrolės) pirmininkus ir pavaduotojus skiria taryba. Įstatymas numato tarybos nariams pareigą priimti savivaldybės nuolatinius gyventojus. Diferencijuojamas tarybos nario atlyginimas. Išplečiama faktiškai tarybos nario dirbto laiko sąvoka (priėmimas savivaldybės nuolatinių gyventojų, dabas frakcijų, grupių, mišrių grupių posėdžiuose). Taip pat papildomas sąrašas veiklų už kurias tarybos narys gali gauti išmoką (veiklos, susijusios su viešosios informacijos rengėjo teikiamomis paslaugomis ir tarybos nario ataskaitų gamybos ir platinimo išlaidos). Teisėkūroje yra naujas reglamentavimas - atsiranda mero veto teisė, taip atsiranda privaloma procedūra (kai teisės aktas parengtas ne savivaldybės administracijos) - administracija turi teikti išvadą dėl teisės akto. Esminis pakeitimas, susijęs su mažumų ir opozicijos teisių reglamentavimu – atsiranda opozicijos lyderio sąvoka (jis įtraukiamas į kolegijos sudėtį, turi pirmenybę pasisakyti tarybos posėdžių metu, užduoti klausimus, atstovauti opozicijos klausimus, atsiranda mažumos valanda).

NUTARTA. Pritarti sprendimo projektui.

BALSUOTA: už – 3 (K. Bagdonas, A. Razbadauskas, A. Kontautas), prieš – 0, susilaiko – 1 (J. Šeršniov).

Posėdis baigėsi 14.00 val.

Posėdžio pirmininkas Kazys Bagdonas

Posėdžio sekretorė Lietutė Demidova